A BIZOTTSÁG 869/2007/EK RENDELETE
(2007. július 23.)
a marhahúságazatban egyes behozatali vámkontingenseken belüli behozatali jogokra vonatkozó biztosítékoknak Bulgária és Románia Európai Unióhoz való csatlakozása miatti felszabadításáról
AZ EURÓPAI KÖZÖSSÉGEK BIZOTTSÁGA,
tekintettel Bulgária és Románia csatlakozási szerződésére,
tekintettel Bulgária és Románia csatlakozási okmányára és különösen annak 41. cikkére,
mivel:
(1)
A Bulgáriából származó egyes élő szarvasmarhafélékre vonatkozó, a 2003/286/EK tanácsi határozatban előírt vámkontingens alkalmazására irányadó részletes szabályok megállapításáról szóló, 2005. július 28-i 1217/2005/EK bizottsági rendelettel (1) és a Romániából származó egyes élő szarvasmarhafélékre vonatkozó, a 2003/18/EK tanácsi határozatban előírt vámkontingens alkalmazására irányadó részletes szabályok megállapításáról szóló, 2005. július 29-i 1241/2005/EK bizottsági rendelettel (2) többéves alapon Bulgáriával vagy Romániával megnyitott behozatali vámkontingensek keretében egyes élő szarvasmarhaféléknek a Közösségbe történő behozatala 2006. december 31-ig behozatali engedélyekkel igazgatott behozatali jogok odaítélésétől függött. 2007. január 1-jétől a szóban forgó behozatali engedélyek többé nem használhatók ilyen kereskedelem folytatásához.
(2)
Egyes, 2006 júliusában odaítélt és rendes körülmények között 2007. június 30-ig érvényes behozatali jogokat egyáltalán nem, vagy csak részben használtak fel. Az említett behozatali jogokkal kapcsolatban tett kötelezettségvállalások nem teljesítésének a letétbe helyezett biztosíték elvesztését kellene eredményeznie. Mivel azonban Bulgária és Románia csatlakozása óta ezen kötelezettségvállalások teljesítésére nincs mód, a két ország csatlakozásának időpontjáig visszamenő hatállyal olyan intézkedést szükséges bevezetni, amely rendelkezik az említett behozatali vámkontingensek keretébe tartozó behozatali jogokhoz kapcsolódó biztosítékok felszabadításáról.
(3)
Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
(1) Az érdekelt felek kérésének megfelelően az 1217/2005/EK rendelet 5. cikke (1) bekezdésének és az 1241/2005/EK rendelet 5. cikke (1) bekezdésének alkalmazásában letétbe helyezett, a behozatali jogokkal kapcsolatos biztosítékok a következő feltételek teljesülése esetén szabadíthatók fel:
a)
a kérelmező behozatali jog iránti kérelmet nyújtott be és szerzett:
i.
az 1217/2005/EK rendelet 1. cikkében említett kontingens szerint; vagy
ii.
az 1241/2005/EK rendelet 1. cikkében említett kontingens szerint;
b)
a behozatali jogokat 2007. január 1-jéig nem, vagy csak részben használták fel.
(2) Az (1) bekezdésben említett biztosítékokat a 2007. január 1-jéig fel nem használt behozatali jogok arányában kell felszabadítani.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Rendelkezéseit 2007. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. július 23-án.